‘ไอแบงก์’ชูแผนกวาดต้อนลูกค้า
&#8220;ไอแบงก์&#8221; ฉวยโอกาส สินเชื่อประชาวิวัฒน์เดี้ยง ปรับแผน ต้อนลูกค้าใหม่
24 ต.ค. 2554

“ไอแบงก์” ฉวยโอกาส สินเชื่อประชาวิวัฒน์เดี้ยง ปรับแผน ต้อนลูกค้าใหม่
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยถึงผลสรุปโครงการสินเชื่อประชาวิวัฒน์ที่ผ่านมาธนาคารปล่อยสินเชื่อแท็กซี่ได้ประมาณ 100 ล้านบาท ปล่อยสินเชื่อแม่ค้าเข้มแข็งได้ประมาณ 10 ล้านบาท สำหรับสินเชื่อมอเตอร์ไซค์ไม่สามารถที่จะปล่อยได้ 
ยอมรับว่าการปล่อยสินเชื่อโครงการประชาวิวัฒน์ทำได้น้อย เนื่องจากติดปัญหา กทม.ไม่สามารถที่ออกใบรับรองหรือขึ้นทะเบียนพ่อค้าแม่ค้า และขึ้นทะเบียนมอเตอร์ไซค์ได้ จึงไม่สามารถปล่อยเงินกู้ให้ได้
อย่างไรก็ตาม แม้จะสิ้นสุดโครงการสินเชื่อประชาวิวัฒน์แล้ว จะต่ออายุโครงการหรือไม่นั้นขึ้นอยู่กับการตัดสินใจของรัฐบาลชุดใหม่ ธนาคารอิสลามได้ปรับโครงการสินเชื่อประชาวิวัฒน์ให้เป็นสินเชื่อปกติของธนาคารเพื่อรองรับลูกค้า 
ทั้งนี้ อาจคิดดอกเบี้ยสูงกว่าโครงการสินเชื่อประชาวิวัฒน์ที่คิดอัตราดอกเบี้ย 6.5-6.75% หลังจากที่รัฐบาลมีมาตรการลดภาษีรถยนต์คันแรก อาจจะทำให้มีลูกค้าสนใจมาขอสินเชื่อรถแท็กซี่มากขึ้น 
รายงานข่าวจากกระทรวงการคลัง เปิดเผยถึงผลสรุปโครงการสินเชื่อประชาวิวัฒน์ เพื่อให้ความช่วยเหลือจากรัฐสำหรับผู้ประกอบอาชีพหาเช้ากินค่ำที่อยู่นอกระบบมีระยะเวลา 6 เดือน (1 ม.ค.–30 มิ.ย. 2554) วงเงินรวม 5,000 ล้านบาท ประกอบด้วย 1.สินเชื่อแท็กซี่ไทยเข้มแข็ง ที่มีเป้าการปล่อยสินเชื่อทั้งสิ้น 2,000 คน วงเงิน 1,600 ล้านบาท อนุมัติ 609 ราย วงเงิน 523.5 ล้านบาท คิดเป็นสัดส่วนยอดอนุมัติต่อเป้าหมายที่ 30.45% และ 32.72% ตามลำดับ
สำหรับโครงการสินเชื่อสู้อาชีพไทยเข้มแข็ง เพื่อปล่อยสินเชื่อแก่ผู้ประกอบอาชีพ นอกระบบวงเงินไม่เกินรายละ 1 แสนบาท มีเป้าหมาย 3.5 หมื่นเป็นวงเงิน 3,400 ล้านบาท มียอดอนุมัติทั้งสิ้น 1,815 ราย ยอดเงิน 93.9 ล้านบาทคิดเป็นสัดส่วนยอดอนุมัติต่อเป้าหมายที่ 5.19% และ 2.76% ตามลำดับ